
Атбасар аудандық полиция бөлімі бастығының отбасы-тұрмыстық зорлық-зомбылықтың алдын алу бойынша атқарып жатқан жұмыстары туралы есебі

Атбасар аудандық полиция бөлімі бастығының құқықтық тәртіптің жай-күйі, отбасы-тұрмыстық зорлық-зомбылықтың алдын алу және азаматтардың құқықтарын қорғау шаралары туралы есебін тыңдап, талқылай келе, аудандық мәслихаттың тұрақты комиссиясы отбасы-тұрмыстық қатынастар саласындағы құқық бұзушылықтардың алдын алу, қорғау ұйғарымдарын шығару және құқыққа қайшы әрекеттердің жолын кесу бойынша полиция бөлімі тарапынан белгілі бір жұмыстар атқарылғанын атап өтеді.
Бұл ретте, ағымдағы жылдың басынан бері 110 қорғау ұйғарымы шығарылды, 2025 жылдың осындай кезеңінде – 103, соттармен мінез-құлыққа 71 ерекше талап қойылды, 2025 жылы – 81. Қорғау ұйғарымын бұзғаны үшін 19 құқық бұзушы жауапкершілікке тартылды, 2025 жылы – 16, сот белгілеген мінез-құлық ерекше талаптарын бұзғаны үшін 43 әкімшілік хаттама толтырылды. Отбасы-тұрмыстық қатынастар саласында 117 құқық бұзушы тартылды. Алкоголизммен ауыратын 66 адам профилактикалық есепке қойылды, 2025 жылы – 63.
Отбасылық зорлық-зомбылық құрбаны болған жәбірленушілермен жұмыс істеу басым бағыттардың бірі болып табылатыны қуантады. Оларға қажетті көмек алу үшін медициналық, психологиялық, әлеуметтік және өзге де ұйымдарға жүгіну мүмкіндігі түсіндіріледі. Қажет болған жағдайда кешенді қолдау көрсету және қауіпсіздікті қамтамасыз ету үшін құқық бұзушылық профилактикасы субъектілерімен өзара іс-қимыл ұйымдастырылады.
Сонымен қатар, тұрақты комиссия қолайсыз отбасыларды ерте анықтау бойынша жергілікті атқарушы органдармен, денсаулық сақтау және білім беру ұйымдарымен ведомствоаралық өзара іс-қимылдың тиімділігін арттыру, сондай-ақ ауылдық округтердегі учаскелік полиция инспекторларының профилактикалық жұмысын күшейту қажеттігін атап өтеді.
Жоғарыда баяндалғанның негізінде және Қазақстан Республикасының 2001 жылғы 23 қаңтардағы «Қазақстан Республикасындағы жергілікті мемлекеттік басқару және өзін-өзі басқару туралы» Заңына сәйкес, әлеуметтік саясат, заңдылық және құқық тәртібі, депутаттық өкілеттік және этика жөніндегі тұрақты комиссия  ҚАУЛЫ ЕТЕДІ:
1. Атбасар аудандық полиция бөлімі бастығының құқықтық тәртіптің жай-күйі, отбасы-тұрмыстық зорлық-зомбылықтың алдын алу және азаматтардың құқықтарын қорғау шаралары туралы есебі назарға алынсын.
2. Атбасар аудандық полиция бөліміне ұсынылсын:
- отбасы-тұрмыстық саласындағы құқық бұзушылықтарды ерте анықтау тиімділігін арттыру, профилактикалық әсер ету шараларын (қорғау ұйғарымдарын шығару, құқық бұзушылардың мінез-құлқына ерекше талаптар белгілеу) уақтылы және қатаң қолдануды қамтамасыз ету.
- тұрмыстық зорлық-зомбылықтан зардап шеккен адамдарға кешенді құқықтық, әлеуметтік және психологиялық көмек көрсету бойынша мүдделі ведомстволармен және жергілікті атқарушы органдармен өзара іс-қимылды күшейту;
- отбасындағы зорлық-зомбылықтың кез келген нысандарына «нөлдік төзімділік» қағидасын қоғамда қалыптастыруға бағытталған аудан халқы арасында ақпараттық-түсіндіру жұмыстарын жандандыру.
3. Осы қаулының іске асырылуына бақылау аудандық мәслихатының әлеуметтік саясат, заңдылық және құқықтық тәртіп, депутаттық өкілеттіктер және этика мәселелері  жөніндегі тұрақты комиссияға жүктеледі.


Тұрақты комиссияның төрағасы				С.Ақсеитова























